Fil-Fakultà tal-Inġinerija fl-Università ta’ Malta fl-aħħar jiem kien hemm esposti l-proġetti tal-istudenti wara erba’ snin ta’ studju. Matul l-aħħar jumejn 74 proġett  tal-inginerija li ħejjew l-istudenti tal-aħħar sena fil-kors tal-Inġinerija fl-Univeristà setgħu jkunu ferm aktar apprezzati mill-pubbliku minħabba li l-istudenti nfushom li ħolquhom u ħadmu fuqhom spjegaw x’inhi l-utilità tal-proġetti u anke kif żviluppawhom. Dwar kull proġett inkitbet teżi mill-istudenti nfushom. Dawn il-proġetti jissiġillaw l-aħħar fażi tal-istudji tal-inġinerija fuq livell ta’ Baċellerat. Bħal kull sena din is-sena kien hemm numru ta’ proġetti li jesponu l-kapaċità li jakkwistaw l-istudenti mill-istudji universitarji. Il-Fakultà tal-Inġinerija taħt it-tmexxija ta’ Dr Inġ. John C. Betts tara kif il-proġetti tal-istudenti jistgħu jbiddlu għall-aħjar il-ħajja tan-nies tant li l-proġetti jmissu oqsma differenti tal-ħajja minn dawk li jintużaw fit-trattamenti mediċi, sistemi ta’ produzzjoni awtomatiċi, analiżi ta’ materjali differenti u kif jirreaġixxu għall-kundizzjonijiet differenti, disinji ta’ makkinarju elettroniku u anke eżaminazzjoni ta’ materjal li jintuża għall-ajruplani.